Source: https://www.123peniaze.sk/dane/danove-priznanie/dodatocne/
Timestamp: 2019-07-15 23:54:32+00:00

Document:
Dodatočné daňové priznanie k dani z príjmov, k DPH
8. apríla 2013 8. apríla 2013 Ivana Šichulová
Daňový subjekt podáva dodatočné daňové priznanie, ak zistí po uplynutí lehoty na podanie daňového priznania, že nesprávne vypočítal alebo odviedol daň.
Dodatočné daňové priznanie k dani z príjmu podáva daňovník podľa § 16 ods. 3 a 4 zákona č. 563/2009 Z.z. o správe daní (daňový poriadok), v prípade, ak zistí, že:
daň má byť vyššia alebo nižšia ako bola vykázaná v daňovom priznaní, alebo vykázaná daňová strata je nižšia, ako bola uvedená v daňovom priznaní
daň má byť nižšia ako daň vyrubená správcom dane
daňové priznanie neobsahuje správne údaje
daňová strata je vyššia ako bola uvedená v riadnom daňovom priznaní
Dodatočné daňové priznanie je daňový subjekt povinný podať do konca mesiaca nasledujúceho po tomto zistení s uvedením obdobia, ktorého sa dodatočné daňové priznanie týka. V tomto termíne je daň z dodatočného daňového priznania aj splatná.
Dodatočné daňové priznanie sa podáva na tlačive v predpísanej forme podľa §15 ods. 4, zároveň musí byť označené ako dodatočné. Tzn., že daňovník na 1. strane dodatočného daňového priznania krížikom v časti druh priznania označí “dodatočné”. Zároveň uvedie dátum zistenia skutočnosti na podanie dodatočného daňového priznania. V dodatočnom daňovom priznaní uvedie daňový subjekt aj rozdiely oproti riadnemu daňovému priznaniu, ktoré podal v zákonom stanovenej lehote.
Najčastejšie vznikne daňovému subjektu povinnosť podať dodatočné daňové priznanie vtedy, ak zistí, že nesprávne vyčíslil základ dane a z toho dôvodu znížil v riadnom daňovom priznaní svoju daňovú povinnosť.
Dodatočné daňové priznanie nemôže daňový subjekt podať:
a) ak bola daň určená správcom dane podľa pomôcok ( podľa § 16 odst. 7 zákona č. 563/2009 Z.z. o správe daní)
b) za zdaňovacie obdobie, za ktoré sa vykonáva daňová kontrola ( podľa § 16 odst. 9 zákona č. 563/2009 Z.z. o správe daní) po:
spísaní zápisnice o začatí kontroly, a to až do dňa nadobudnutia právoplatnosti rozhodnutia vydaného podľa § 68,
doručení oznámenia o daňovej kontrole, a to až do dňa nadobudnutia právoplatnosti rozhodnutia vydaného podľa § 68,
doručení oznámenia o rozšírení daňovej kontroly na iné zdaňovacie obdobie, ktorého by sa dodatočné daňové priznanie týkalo, a to až do dňa nadobudnutia právoplatnosti rozhodnutia vydaného podľa § 68,
doručení oznámenia o rozšírení daňovej kontroly o inú daň, ktorej by sa dodatočné daňové priznanie týkalo, a to až do dňa nadobudnutia právoplatnosti rozhodnutia vydaného podľa § 68. (toto znenie bolo platné do 31.12.2012)
od 1.1.2013 platí:
Podľa §16 odst. 9 dodatočné daňové priznanie nie je možné podať za zdaňovacie obdobie, za ktoré sa:
vykonáva daňová kontrola, odo dňa spísania zápisnice o začatí daňovej kontroly,
odo dňa doručenia oznámenia o daňovej kontrole,
odo dňa doručenia oznámenia o rozšírení daňovej kontroly na iné zdaňovacie obdobie, ktorého by sa dodatočné daňové priznanie týkalo,
odo dňa doručenia oznámenia o rozšírení daňovej kontroly o inú daň, ktorej by sa dodatočné daňové priznanie týkalo, až do dňa nadobudnutia právoplatnosti rozhodnutia vydaného vo vyrubovacom konaní ; ak vyrubovacie konannie nezačne (§68 ods. 1), dodatočné priznanie nemožno podať do dňa ukončenia daňovej kontroly.
Dodatočné daňové priznanie k dani z príjmu
K nesprávnemu vyčísleniu základu dane môže dôjsť z dôvodu:
porušenia niektorého ustanovenia zákona o dani z príjmu platného v tom zdaňovacom období, s ktorým predmetná položka časovo a vecne súhlasí ( napr. nesprávne vypočítané výdavky, náklady, daňové odpisy, nesprávne vypočítané a uplatnené nezdaniteľné položky na daňovníka, príp. na jeho manžela/-ku, daňový bonus …)
chyby v účtovníctve za predchádzajúce zdaňovacie obdobie ( napr. duplicitne zaúčtované niektorých položiek, nezaúčtovanie niektorých položiek, nesprávne zaúčtovanie príjmových (výnosových) alebo výdavkových (nákladových) položiek, číselné chyby ….
následného splnenia podmienky rozhodujúcej pre zahrnutie príslušnej položky do daňových výdavkov a to až v nasledujúcom zdaňovacom období
Daňový subjekt musí spolu s dodatočným daňovým priznaním podať aj dodatočne opravené prílohy k daňovému priznaniu.
výkaz majetku a záväzkov
poznámky k účtovnej závierke (neoznačuje ich ako dodatočné)
Dodatočné daňové priznanie k DPH podáva daňový subjekt, ak zistí, že riadne daňové priznanie neobsahuje správne údaje týkajúce sa uskutočnených a prijatých zdaniteľných obchodov za príslušné zdaniteľné obdobie:
mení sa náplň riadkov v daňovom priznaní a nemusí sa zmeniť výsledný vzťah k štátnemu rozpočtu,
mení sa výsledný vzťah k štátnemu rozpočtu, to znamená, že si daňovník zvýši alebo zníži daňovú povinnosť alebo si zníži resp. zvýši nadmerný odpočet.

References: § 16
 §15
 § 16
 § 16
 § 68
 § 68
 § 68
 § 68
 §16